รองนายกฯ ประวิตร มอบสำนักงานปลัดกระทรวงกลาโหม ประสานทุกส่วนราชการ สนับสนุนคณะกรรมการจัดตั้งเขตส่งเสริมเศรษฐกิจพิเศษรองรับอุตสาหกรรมป้องกันประเทศ พร้อมรณรงค์ปลูกไม้มีค่าภายในหน่วยทหาร
พลโท คงชีพ ตันตระวาณิชย์ โฆษกกระทรวงกลาโหม เปิดเผยผลประชุมสภากลาโหม ที่มี พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธาน โดยได้มอบหมายให้สำนักงานปลัดกระทรวงกลาโหม ประสานทุกส่วนราชการและหน่วยงานที่เกี่ยวข้อง สนับสนุนคณะกรรมการจัดตั้งเขตส่งเสริมเศรษฐกิจพิเศษรองรับอุตสาหกรรมป้องกันประเทศที่จัดตั้งขึ้น เพื่อกำกับดูแลขับเคลื่อนการจัดตั้งเขตส่งเสริมเศรษฐกิจพิเศษรองรับอุตสาหกรรมป้องกันประเทศ และให้รายงานความคืบหน้าให้ที่ประชุมสภากลาโหม รับทราบอย่างต่อเนื่อง        นอกจากนี้ ยังรณรงค์การปลูกไม้มีค่าในหน่วยทหาร โดยให้หน่วยขึ้นตรงกระทรวงกลาโหม และเหล่าทัพสนับสนุนการปลูกไม้มีค่าในพื้นที่ต่างๆ ตามนโยบายของนายกรัฐมนตรี พร้อมร่วมกันรณรงค์กับภาคประชาชนปลูกไม้มีค่าในพื้นที่สาธารณะ หรือพื้นที่ว่าง รวมทั้งภายในค่ายทหารตามความเหมาะสม เพื่อการศึกษาและอนุรักษ์ไว้ซึ่งคุณค่าของพืชพรรณไม้ที่ลดลง#ตั้งเขตส่งเสริมเศรษฐกิจพิเศษ  #รณรงค์ปลูกไม้มีค่า #สำนักข่าว #กรมประชาสัมพันธ์